
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Galanta 8C/23/2025 2325201016 31. 07. 2025 JUDr. Mário Karaffa ECLI:SK:OSGA:2025:2325201016.2
ROZSUDOK V MENE SLOVENSKEJ REPUBLIKY Okresný súd Galanta pred sudcom JUDr. Máriom KARAFFOM v právnej veci žalobcu: BYSPRAV spol. s r.o., so sídlom Nová Doba 924/13, 924 01 Galanta, IČO: 36 226 599, zastúpeného: Advokátska kancelária JUDr. Eleonóra Zuzáková, s.r.o., so sídlom Mierové nám. 943/3, Galanta, IČO: 47 244 160, proti žalovanej: A. B., nar. XX.X.XXXX, bytom C. D. XXX/XX, E., o zaplatenie 2.096,37 Eur s príslušenstvom, takto rozhodol: I. Súd schvaľuje zmier sporových strán, na základe ktorého sa žalovaný zaväzuje zaplatiť žalobcovi 212,27 Eur spolu s 9,50% ročne zo sumy 200 Eur od 1.1.2024 do zaplatenia; 9,25% ročne zo sumy 170,24 Eur od 1.9.2024 do zaplatenia; 8,65% ročne zo sumy 170,24 Eur od 1.10.2024 do zaplatenia; 8,40% ročne zo sumy 170,24 Eur od 1.11.2024 do zaplatenia; 8,40% ročne zo sumy 170,24 Eur od 1.12.2024 do zaplatenia; 8,15% ročne zo sumy 212,27 Eur od 1.1.2025 do zaplatenia; 8,15% ročne zo sumy 212,27 Eur od 1.2.2025 do zaplatenia; 7,90% ročne zo sumy 212,27 Eur od 1.3.2025 do zaplatenia; 9,25% ročne zo sumy 578,60 Eur od 1.7.2024 do zaplatenia, všetko do 31.08.2025. II. Súd konanie v časti o zaplatenie 1.884,10 Eur zastavuje. III. Žalobca má voči žalovanému právo na náhradu trov konania vo výške 100%, o ktorých bude rozhodnuté osobitným uznesením súdom prvej inštancie. odôvodnenie: 1. Žalobca sa žalobou doručenou súdu dňa 21.3.2025 domáhal, aby súd uložil žalovanej povinnosť zaplatiť žalobcovi sumu 2 096,37 Eur s príslušenstvom a nahradiť trovy konania. Svoju žalobu odôvodnil tým, že žalovaná sa stala vlastníčkou X-XXXXXXXX bytu s príslušenstvom, byt č.XX na X.poschodí bytového domu s.č.XXX, vchod XX v E. na ul. D. na základe Kúpnej zmluvy A. XXX/XXXX, vklad povolený 6.3.2018 zapísaného na LV č. XXXX pre k.ú E.. Žalovaná v súlade s ust. § 5 ods.1 písm. f/ v kúpnej zmluve pristúpila k Zmluve o výkone správy č.38/2011 zo dňa 16.2.2011 uzavretej medzi vlastníkmi bytov a nebytových priestorov bytového domu s.č.XXX F. G. D. A. E. so žalobcom v zmysle zákona č.182/93 Z.z. o vlastníctve bytov a nebytových priestorov, v zmysle ktorej sa zaviazala, že bude platiť na účet žalobcu – správcu predpísané platby spojené s užívaním bytu mesačne vopred, najneskôr do posledného dňa príslušného mesiaca. Za rok 2024 ide o sumu vo výške 200,00 Eur, resp. 170,24 Eur, za rok 2025 vo výške 212,27 Eur. Túto povinnosť si však žalovaná riadne a včas neplnila, a tak voči žalobcovi jej vznikol dlh z titulu nezaplatených preddavkov za služby spojené s užívaním bytu za mesiace
január 2024 vo výške 200,00 Eur, september – december 2024 vo výške 680,96 Eur (4 x 170,24 Eur), január – marec 2025 vo výške 636,81 Eur (3x212,27 Eur), vyúčtovanie v roku 2023 vo výške 578,60 Eur, celkom 2096,37 Eur, okrem ročného úroku z omeškania. Celková dlžná suma, ktorú žalovaná dlhuje žalobcovi je teda 2 096,37 Eur, okrem ročného úroku z omeškania, ktorý je dvojnásobok úrokovej sadzby určenej ECB. 2. Na pojednávaní dňa 31.7.2025 pred otvorením pojednávania sporové strany zhodne navrhli, aby súd schválil zmier v znení ako je uvedený vo výroku tohto rozsudku. 3. Podľa § 144 CSP, žalobca môže vziať žalobu späť. 4. Podľa § 145 ods. 1 CSP, ak je žaloba vzatá späť celkom, súd konanie zastaví. 5. Podľa § 148 ods. 1 Civilného sporového poriadku (ďalej len „CSP“), žalobca a žalovaný môžu uzavrieť zmier. O uzavretie zmieru sa má súd vždy pokúsiť. 6. Podľa § 148 ods. 2 CSP, súd rozhodne o tom, či uzavretý zmier schvaľuje; neschváli ho, ak je v rozpore so všeobecne záväznými právnymi predpismi. 7. Podľa § 234 ods. 2 CSP, ak nie je ďalej ustanovené inak, použijú sa na uznesenie primerane ustanovenia o rozsudku. 8. Podľa § 255 ods. 1 CSP, súd prizná strane náhradu trov konania podľa pomeru jej úspechu vo veci. 9. Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. 10. Súd preskúmal stranami navrhovaný zmier, pričom nezistil žiadny rozpor v jeho znení so všeobecne záväznými právnymi predpismi, a z toho dôvodu ho súd v zmysle citovaného ustanovenia zákona schválil. Poučenie: Proti tomuto rozsudku je prípustné podať odvolanie v lehote 15 dní od jeho doručenia na Okresnom súde Galanta. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V podaní sa uvedie, ktorému súdu je určené, kto ho robí, ktorej veci sa týka, čo sa ním sleduje a podpis. V odvolaní sa popri uvedených všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam,
g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2025:2325201016.2 (dáta aktuálne k 11. 11. 2026). Záväzné je znenie zverejnené súdom.




